മൃണാളിനി ദേവി

മൃണാളിനി ദേവി (1873-1902) രബീന്ദ്രനാഥ് ടഗോറിന്റെ പത്നിയായിരുന്നു.  വിവാഹത്തിനു മുമ്പുള്ള പേര്  ഭവതാരിണി.  ഇന്ന് ബംഗ്ലാദേശിൽ ഉൾപെടുന്ന ഖുൽനയിൽ ആയിരുന്നു മൃണാളിനി ജനിച്ചത്.

 വിവാഹം, കുടുംബം 
ഖൂൽനയിലെ വേണീമാധവ് റായ്ചൗധരിയുടെ മകളായിരുന്നു ഭവതാരിണി. പത്തുവയസ്സുള്ളപ്പോൾ    1883 ഡിസമ്പർ 9-ന്  ഇരുപത്തിമൂന്നു വയസ്സുകാരനായ രബീന്ദ്രനാഥുമായുള്ള വിവാഹം നടന്നു. വിവാഹശേഷം  മൃണാളിനിയെന്നു പേരു മാറ്റപ്പെട്ടു.   കൊൽക്കത്തയിലെ ലോറെറ്റോ സ്കൂളിൽ  മൃണാളിനി വിദ്യാർഥിനിയായി ചേർന്നതായി ടഗോർ സൂചിപ്പിച്ചിട്ടുണ്ട്.   

രബീന്ദ്രനാഥ്-മൃണാളിനി ദമ്പതിമാർക്ക്  അഞ്ചു സന്താനങ്ങൾ പിറന്നു. മാധുരിലത(1887-1918), രഥീന്ദ്രനാഥ്,( 1888-1961) രേണുക (1890-1903), മീറ(1884-1969), ഷൊമേന്ദ്രനാഥ് (1895-1907).  

പതിനാലു വയസ്സിൽ മാധുരിലതയുടേയും  പതിനൊന്നു വയസ്സിൽ രേണുകയുടേയും വിവാഹം നടന്നു. പിന്നീട് ടഗോർ ഇതെപ്പറ്റി ഏറെ  ഖേദിക്കുകയുണ്ടായി.   

 മരണം 
രബീന്ദ്രനാഥുമൊത്ത് ശാന്തിനികേതനിൽ പാർക്കുന്ന സമയത്ത് മൃണാളിനി രോഗഗ്രസ്തയായി. ചികിത്സാർഥം കൊൽക്കത്തയിലേക്ക് കൊണ്ടുവന്നെങ്കിലും ഫലമുണ്ടായില്ല.  ഇരുപത്തിയൊമ്പതാമ്തെ വയസ്സിൽ, 1902 നവമ്പർ 23-ന് നിര്യാതയായി. ബംഗാളി കലണ്ടറനുസരിച്ച്   7 അഗ്രഹായൺ1309.  അന്നു രാത്രി മുഴുവൻ ടഗോർ ടെറസ്സിൽ ഏകാന്തനായി നടന്നു തീർത്തുവത്രെ

 സ്മരൺ: കവിതാസംഗ്രഹം 
ടഗോറിന്റെ സ്മരൺ എന്ന കവിതാസംഗ്രഹം  അടുത്ത വർഷം പുറത്തിറങ്ങി.  മൃണാളിനിദേവിക്ക് പ്രത്യക്ഷമായി സമർപ്പിക്കപ്പെട്ടതല്ലെങ്കിലും  പുസ്തകത്തിന്റെ  പ്രഥമ താളിൽ  7 അഗ്രഹായൺ 1309  എന്ന രേഖപ്പെടുത്തിയിട്ടുണ്ട്,. ഇരുപത്തിയേഴു കവിതകളാണ് ഈ സംഗ്രഹത്തിൽ. ഇവക്ക് ശീർഷകങ്ങളില്ല. എന്നാൽ പിന്നീട് ആനുകാലികങ്ങളിൽ പ്രസിദ്ധീകരിച്ചവക്ക് ശീർഷകങ്ങളുണ്ട്. പുസ്തകം ആദ്യം പ്രകാശനം ചെയ്തത്  ഇന്ത്യൻ പബ്ലിഷിംഗ് ഹൗസാണ്.  പിന്നീടുള്ള പതിപ്പുകൾ  പ്രസിദ്ധീകരിച്ച   വിശ്വഭാരതി, മൃണാളിനിദേവിയുടെ ഫോട്ടോയും ചേർത്തു.      

 അവലംബം 

വർഗ്ഗം:രബീന്ദ്രനാഥ് ടാഗോർ
വർഗ്ഗം:ടാഗോർ കുടുംബം
വർഗ്ഗം:1874-ൽ ജനിച്ചവർ
വർഗ്ഗം:1902-ൽ മരിച്ചവർ